《满庭芳 夜叉婆》
金朝·马钰

扑粉施朱，画眉补鬓，巧言令色柔和。暗藏机狡，名唤夜叉婆。面柔心乖性恶，纤纤指、鹰爪无过。夸体段，取人性命，入夜骋喽罗。遇师方省觉，要逃业障，须避冤魔。纵水云游历，远离巢窝。急急完全神气，累功行、岂敢蹉跎。酬心愿，劝人修炼，功到洞仙歌。

作者简介：凤翔扶风人，徙居登州宁海，字元宝，号丹阳子。初名从义，字宜甫。海陵王贞元间进士。世宗大定中遇重阳子王哲，从其学道术，与妻孙不二同时出家。后游莱阳，入游仙宫。相传妻孙氏与钰先后仙去。赐号丹阳顺化真人、抱一无为真人、抱一无为普化真君等。